b"\n_START_ARTICLE_\nBaconin Borzacchini\n_START_SECTION_\n\xc5\xbdivljenjepis\n_START_PARAGRAPH_\nBaconin Borzacchini se je rodil kot Baconino Francesco Domenico Borzacchini 28. septembra 1898 v italijanskem mestu Terni. Pri \xc5\xa1tirinajstih letih je \xc5\xbee delal v mehani\xc4\x8dni delavnici, kjer se je uril za mehanika. Po prvi svetovni vojni, v kateri je aktivno sodeloval kot italijanski vojak, je nekaj \xc4\x8dasa dirkal na motociklisti\xc4\x8dnih dirkah, v sezoni 1926 pa se je vrnil k avtomobilskim dirkam. Zmagal je na treh pomembnej\xc5\xa1ih dirkah, Coppa dell'Etna 1926 ter Targa Florio v letih 1926, ko je dirkal v razredu Junior, in 1927 v absolutni konkurenci. To mu je prineslo povabilo v mo\xc5\xa1tvo Maseratija, v katerem je v sezoni 1927 zmagal na dirkah Terni-Passo della Somma in Coppa della Collina Pistoiese, v sezoni 1928 pa je zmagal na gorski dirki Coppa Gallenga._NEWLINE_28. septembra 1929 je Baconin Borzacchini postavil nov kopenski hitrostni rekord na 10\xc2\xa0km, 246.069\xc2\xa0km/h z dirkalnikom Maserati V4. V isti sezoni 1929 je na dirkah za Veliko nagrado Alessandrie in Veliko nagrado Tripolija zasedel drugo mesto. Leta 1930 je fa\xc5\xa1isti\xc4\x8dni re\xc5\xbeim Mussolinija prisilil Borzacchinija, da je dirkal pod italijanskim imenom Mario Umberto, kajti star\xc5\xa1a sta ga poimenovala po ruskem socialisti\xc4\x8dnem aktivistu Mihailu Bakuninu, ki sta ga ob\xc4\x8dudovala._NEWLINE_V sezoni 1930 Maserati je odpotoval na ameri\xc5\xa1ko dirko Indianapolis 500 z revolucionarnim dirkalnikom, s katerim naj bi imel Borzacchini po napovedih strokovnjakov velike mo\xc5\xbenosti za zmago, toda \xc5\xbee po treh krogih je odstopil zaradi okvare. Je pa zmagal na dirki za Veliko nagrado Tripolija in gorski dirki Pontedecimo-Giovi._NEWLINE_V sezoni 1931 je prestopil v mo\xc5\xa1tvo Scuderia Ferrari, kjer se je spoprijateljil z mo\xc5\xa1tvenim kolego Taziom Nuvolarijem. Kljub zmagi na dirki Circuito di Avellino, ga je zasen\xc4\x8dil Nuvolari. Je pa dosegel tretje mesto v novoustanovljenem Evropskem avtomobilisti\xc4\x8dnem prvenstvu z dvema drugima mestoma na dirkah za Veliko nagrado Francije in Belgije, druga mesta pa je dosegel \xc5\xa1e na neprvenstvenih dirkah Targa Florio in Velika nagrada Monze._NEWLINE_V sezoni 1932 je z novim dirkalnikom Alfa Romeo P3 na dirkah Coppa Ciano in Velika nagrada Francije zasedel drugo mesto za Nuvolarijem, na dirkah za Veliko nagrado Italije in Nem\xc4\x8dije pa je bil tretji. Skupno mu je to prineslo drugo mesto v dirka\xc5\xa1kem prvenstvu za mo\xc5\xa1tvenim kolego Nuvolarijem, zmagal pa je tudi na dirki Mille Miglia skupaj z Amadeom Bignamijem. Ob koncu sezone se je Alfa Romeo umaknil iz dirka\xc5\xa1kega \xc5\xa1porta in prodal dirkalnike Enzu Ferrariju, Borzacchini pa je prestopil nazaj v mo\xc5\xa1tvo Maserati, kjer sta ob njem dirkala \xc5\xa1e Luigi Fagioli in Giuseppe Campari. Sezono 1933 je za\xc4\x8del z drugim mestom na dirki za Veliko nagrado Tunisa, ponovno za Nuvolarijem, drugi je bil tudi na dirki za Veliko nagrado Monaka, tretji pa na dirki Avusrennen._NEWLINE_10. septembra 1933 se je na dirki za Veliko nagrado Monze na dirkali\xc5\xa1\xc4\x8du Autodromo Nazionale Monza smrtno ponesre\xc4\x8dil, po tem je mo\xc5\xa1tvenega kolega Camparinija iz vodstva na oljnem made\xc5\xbeu odneslo v ogrado. Borzacchiniju, ki je bil takoj za njim na drugem mestu, se ni uspel ogniti razbitinam Camparijevega dirkalnika in oba sta se smrtno ponesre\xc4\x8dila. Po ponovnem \xc5\xa1tartu dirke pa se je smrtno ponesre\xc4\x8dil \xc5\xa1e poljski dirka\xc4\x8d Stanislas Czaykowski, Velika nagrada Monze 1933 je ena najbolj tragi\xc4\x8dnih v zgodovini moto\xc5\xa1porta._NEWLINE_V svoji karieri je Baconin Borzacchini nastopil na ve\xc4\x8d kot sto dirkah. \xc4\x8ceprav ne spada med najuspe\xc5\xa1nej\xc5\xa1e italijanske dirka\xc4\x8de po \xc5\xa1tevilu zmag, pa je zelo spo\xc5\xa1tovan v Italiji. V njegovo \xc4\x8dast je bilo dirkali\xc5\xa1\xc4\x8de v Magioneju blizu njegovega rojstnega mesta preimenovano v Autodromo Mario Umberto Borzacchini. Pokopan je na pokopali\xc5\xa1\xc4\x8du v rojstnem mestu Terni."